Võta friikartulipaki sisust 1/3 (sobivad enam-vähem igasugused, antud eineks on parimad ... ee... paraku olen pakendi ära visanud), vala panni, lisa  veidi õli, keera el.pliit maksimumi peale ja mine teise tuppa. Sorteeri pesu ja vii kappi, korja laualt kokku ajakirjad-ajalehed, lahenda ära tänase Päevalehe sudoku, võta vastu telefonikõne ja alusta akende avamist, liikudes ettevaatlikult köögi suunas. Ava ka uks, et sisse lasta uudishimulik naabrinaine. Tema lahkudes vabane söest pannil (võid seda täiesti avalikult teha, sest nagunii on kõik ümberkaudsed su kulul juba lõbutsenud) ja tee õhtusöögiks võileibu.     Hea on otsustada ka spagettide kasuks. Lülita pliit uuesti sisse,  pane spagetid otsapidi keevasse vette ja lahku taas kõrvaltuppa. Ära unusta aeg-ajalt kella vaadata. Ca 7-8 min pärast mine kööki, võta keedunõu, millest turritavad välja (ühest otsast pehmed ja teisest sama kõvad kui pakist võttes) spagetid, vala vesi ära, tõsta ports taldrikule ja pilla sellele pool purki hiina kastet.  Kallis mees! Palun tule kohe koju! Me ei saa Sinuta hakkama!